KIRJALLINEN KYSYMYS E-1124/01 esittäjä(t): Francesco Speroni (TDI) komissiolle. Kolmansien maiden tuonnin laittomuuksista johtuva vääristynyt kilpailu haittaa Italian pkt-yrityksiä.



Virallinen lehti nro 040 E , 14/02/2002 s. 0022 - 0023



KIRJALLINEN KYSYMYS E-1124/01 esittäjä(t): Francesco Speroni (TDI) komissiolle (6. huhtikuuta 2001) Aihe: Kolmansien maiden tuonnin laittomuuksista johtuva vääristynyt kilpailu haittaa Italian pkt-yrityksiä Triesten tulliasemalla on jo jonkin aikaa todettu Kiinasta, Pakistanista ja Taiwanista tuotuja tuotteita, joihin on jo aiemmin merkitty Made in Italy -merkintä. Nämä tuotteet on tarkoitettu Italian markkinoille ja pääasiassa on kyse veitsisarjoista, saksista ja kirurgisista välineistä. Globalisaatio edellyttää Maailman kauppajärjestöön kuuluvien valtioiden kompensoivien tullien poistamista, mutta vastaavasti neuvoston asetuksessa (EY) N:o 241/1999(1) neuvoston asetuksen (EY) N:o 3295/94 muuttamisesta(2), säädetään uusista toimista, joilla pyritään kieltämään väärennettyjen ja laittomasti valmistettujen tavaroiden tuonti. Eikö komission mielestä tämä ole osoitus vääristyneestä kilpailusta, joka vahingoittaa pieniä ja keskisuuria yrityksiä? Aikoo komissio tällaisen tilanteen välttämiseksi soveltaa käytäntöä, jossa alkuperämerkintä painetaan suoraan tuotteeseen (joko mekaanisesti stanssaamalla tai laserilla), kuten Yhdysvaltoihin vietäviin tuotteisiin? (1) EYVL L 27, 2.2.1999, s. 1. (2) EYVL L 341, 30.12.1994, s. 8. Frederik Bolkesteinin komission puolesta antama vastaus (13. kesäkuuta 2001) Yhteisön markkinoilla on toteutettu useita toimenpiteitä teollis- ja tekijänoikeuksien suojaamiseksi väärennettyjen tai laittomasti valmistettujen tavaroiden tuonnilta. Muun muassa väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltämistä koskevista toimenpiteistä annetun asetuksen (EY) N:o 3295/94 muuttamisesta 25. tammikuuta 1999 annetulla neuvoston asetuksella (EY) N:o 241/1999 otettiin käyttöön uusia suojeltavia oikeuksia sekä laajennettiin suojelun soveltamisalaa koskemaan kaikkia yhteisön ulkopuolisista maista peräisin olevia tullivalvonnassa olevia tuotteita. Mainitussa asetuksessa ei kuitenkaan ole virheellisiä alkuperäilmoituksia koskevia säännöksiä. Kyseisessä asetuksessa kielletään väärennettyjen tavaroiden, laittomasti valmistettujen tavaroiden ja patenttia tai lisäsuojatodistusta loukkaavien tavaroiden tuonti, luovutus vapaaseen liikkeeseen, vienti, jälleenvienti, asettaminen suspensiomenettelyyn sekä siirtäminen vapaa-alueelle tai vapaavarastoon. Se, että johonkin välineeseen on merkitty laittomasti Made in Italy -tunnus ei sinänsä merkitse sitä, että kyseessä olisi mainitun asetuksen mukainen tavaran väärentäminen tai laiton valmistus, vaikka asianomaisella merkinnällä pyrittäisiinkin tullien kiertämiseen tai kuluttajan harhauttamiseen. Yhteisössä ei ole tällä hetkellä alkuperämerkintöjä koskevaa järjestelmää ja yhteisön markkinoilla kaupan pidettävien tavaroiden alkuperämerkintöjen osalta sovelletaan jäsenvaltioiden lainsäädäntöä. Näin ollen kunkin jäsenvaltion viranomaisten on puututtava virheellisiin alkuperämerkintöihin oman lainsäädäntönsä mukaisesti. Mitä tulee arvoisan parlamentin jäsenen ehdotukseen ottaa käyttöön alkuperämaan merkintävelvoite itse tavaraan, komissio toteaa, että yhteisön tuotannonalalla ei ole asiasta tällä hetkellä yhteistä kantaa. WTO:n sääntöjen mukaisesti tällaisia toimenpiteitä olisi sovellettava sekä tuotuihin tuotteisiin että yhteisössä valmistettuihin tavaroihin. Eurooppalaisten tuottajien käytettävissä on välineitä, joilla ne voivat suojata tiettyjä maantieteellisiä nimityksiä ja toisaalta tiedottaa kuluttajille tuotteidensa yhteisön tavaramerkistä (yhteisön tavaramerkistä 20. joulukuuta 1993 annettu neuvoston asetus (EY) 40/94(1), elintarvikkeiden kanssa kosketuksiin joutuvia tarvikkeita koskevan jäsenvaltioiden lainsäädännön lähentämisestä 21. joulukuuta 1988 annettu neuvoston direktiivi 89/109/ETY(2)). (1) EYVL L 11, 14.1.1994. (2) EYVL L 40, 11.2.1989.